Mjanmar

Mjanmar ( [mjəmà]), täuz' oficialine nimi — Mjanmaran Ühtištusen Tazovaldkund ( [pjìdàʊɴzṵ θàɴməda̰ mjəmà nàɪɴŋàɴdɔ̀] "Pjidaunzu Thanmăda Mjăma Nainngandav"), om valdkund Suvipäivnouzmaižes Azijas, Indokitain pol'saren päivlaskmpoles, Indižen valdmeren Andamanan meren da Bengalijan lahten randoil. Pälidn om Naip'jido.
Istorii.
Vn 1948 4. päiväl vilukud Mjanmar tedištoiti ičeze ripmatomudes Sures Britanijaspäi.
Vn 1962 2. päiväl keväz'kud sodakukerduz tegihe valdkundas, i vhesai 2011 sodahunt ohjasti valdkundad, kudamb eli pol'izoläcijas miruspäi. Valdkundan enzne oficialine Birm-nimi oli vajehtadud nügüdläižikš vl 1989. 2000-nziden voziden augus demokratizacijan process zavodihe Mjanmaras, i vl 2015 ezmäižed joudjaližed valičendad mäniba sen rezul'tataks. Vn 2021 2. uhokud jäl'geline sodakukerduz tegihe valdkundas, se kucui massižid protestoid. Niiden alištusen naprindoiden jäl'ghe rahvahanikoiden soda Mjanmaras zavodihe sen-žo voden 5. semendkud, se jätktase tähäsai.
Valdkundan ezmäine Konstitucii oli väges vspäi 1947. Nügüdläine nellänz' lugul Konstitucii om vahvištadud vn 2008 29. päiväl semendkud referenduman jäl'ghe, tuli väghe vn 2011 24. päiväl sügüz'kud, se om väges vn 2015 vajehtusidenke.
Geografijan andmused.
Mjanmar om mavaldkundröunoiš Bangladešanke (röunan piduz — 271 km) da Indijanke (1468 km) päivlaskmas, Kitainke (2129 km) da Laosanke (238 km) päivnouzmas, Tailandanke suvipäivnouzmas (2416 km). Ühthine röunoiden piduz — 6522 km. Valdmererandan piduz om 1930 km.
Kaikiš korktemb čokkoim om Gamlang Razi-mägi, 5870 m valdmeren pindan päl. Kaikiš pidembad joged oma Činduin, Iravadi, Mekong, Saluin, Sitaun, ned jokstas Andamanan merhe.
Klimat om tropine da subekvatorialine. Kaik om koume sezonad vodes: neps (semendku-reduku), viluhk (reduku-uhoku), räk (uhoku-semendku).
Londuseližed pävarad oma kivivoi, londuseline gaz, kivihil', metallad (vas'k, tin, hahktin, cink, vol'fram, kuld), antimonii, pol'kalližarvoižed kived; toižed varad — mramor, mec, kala, gidroenergii.
Politine sistem.
Ohjandusen form om unitarine prezidentine tazovaldkund äjiden partijoiden sistemanke. Nacionaline armii ühtneb politižhe eloho. Valdkundan pämez' om prezident ( "Nuing Ngam Tau Samma.ta."), kaks' varaprezidentad om hänel abuiš. Parlamentan ühtnijad valitas prezidentad videks vodeks, kahtenz' strok om voimuseline. Prezident radab ohjastusen-ki pämehen.
Parlament om kaks'kodine Ühtištusen Suim ("Pjidaungsu Hluttav"). Üläkodi om Rahvahiden Kodi ("Amötha Hluttav") 224 ühtnijanke (168 — kaik rahvaz valičeb videks vodeks, 65 — Mjanmaran Armijan sodavägiden ezitajad). Alakodi om Ezitajiden Kodi ("Pjithu Hluttav") 440 ezitajanke (330 — kaik rahvaz valičeb videks vodeks, 110 — Mjanmaran Armijan sodavägiden ezitajad).
Vn 2015 5. päiväl kül'mkud Mjanmaran järgenduseližed pävaličendad oliba (sidä kesken parlamentan ühtnijoiden valičendad). Vn 2018 30. päiväl keväz'kud nügüdläine Vin Mjin-prezident sai radvelgusid.
Administrativiž-territorialine jagand.
   "Kacu kirjutuz: Mjanmaran administrativiž-territorialine jagand."
Mjanmar jagase ühesatoštkümneks regionaks: seičeme administrativišt agjad ("tajing") da seičeme štatad (nacionališt agjad, "pui ne"), völ om viž zonad ičeohjastusenke.
Eläjad.
Mjanmaras elädas mjanmaralaižed. Vl 2014 valdkundan ristitišt oli 55,746,253 eläjad.
Religijan mödhe (2014): buddistad — 87,9 %, hristanuskojad — 6,2 %, islamanuskojad — 4,3 %, animistad — 0,8 %, induistad — 0,5 %, toižed uskojad — 0,2 %, religijatomad — 0,1 %.
Kaikiš surembad lidnad (enamba 200 tuh. ristituid vl 2006, surembaspäi penembha): Jangon (ižandusen pälidn), Mandalai, Moulmein, Pegu, Bassein.
Ižanduz.
Mjanmar om goll' industrialiž-agrarine valdkund, šingotase vitkos, ei ole lujad rippundad irdpol'žes torguindaspäi. Vl 2025 valdkundan ezimeletadud nominaline kogosüdäiprodukt linneb 64,94 mlrd. US$ ekvivalentas (87. sija mail'mas; US$1,180 ühtele hengele, 166. sija) vai 326,89 mlrd. US$ tazostadud ostmižmahtusen mödhe (64. sija; US$5,920 ühtele hengele, 146. sija). Politine stabilitomuz i rahvahidenkeskeižed sankcijad telustadas verhiden maiden rahapanendoile da ižandusen šingotesele voz'kümniš. Industrijan päsarakod oma kaivuztegimišt (vas'k, tin, vol'fram, raud, nefrit i kalližarvoižed kived), kivivoin da londuseližen gazan samine, sauvondmaterialiden pästand (niiden kesken cement, pumaterialad), farmaceftine, sobiden omblend, sömtegimišt. Finansine voz' zavodiše 1. sulakud.
Kogosüdäiproduktan palad (2012): maižanduz 38,8 %, tegimišt 19,3 %, torguind i holitišiden sfer 41,8 %.
Vl 2010 valdkundan päeksport oli kivivoin gazad (43 %), bobanvuiččed jüvil (17 %), mec parzil (10 %), erazvuiččed sobad (9 %); toine eksport — kala da merenproduktad (5 %), ris (2 %), pol'kalližarvoižed kived (2 %), puhtaz lete metalloita (1 %), londuseline kaučuk (1 %), marganc (1 %). Eksport i import oma läz kohtaižed. Importan tavarad oma kanghad, kivivoi i sen ümbriradmižen produktad, plastmassad, heretused, mašiništ (sidä kesken transportine), sauvondmaterialad (s.k. cement), söndtavarad. Vl 2011 Tailand da Kitai oliba pätorguindühtnijoikš: Tailand oli pol'eksportan ostai, Kitai oli importan koumandesen möi.